b'\n_START_ARTICLE_\nLucije Tarkvinije Prisk\n_START_PARAGRAPH_\nLucije Tarkvinije Prisk (Lucius Tarquinius Priscus) ili Tarkvinije I. je prema predanju peti rimski kralj. Vladao je negdje od 616. pr. Kr. do 579. pr. Kr._NEWLINE_Lucije Prisk se preselio u Rim iz etru\xc5\xa1\xc4\x87anskog grada Tarkvinija  (Tarquinii) sa svojom \xc5\xbeenom kao vrlo bogat i ambiciozan \xc4\x8dovjek samo zato \xc5\xa1to mu nije bila odobrena neka visoka du\xc5\xbenost u njegovom rodnom gradu. Predanje ka\xc5\xbee da \xc4\x8dim je stigao u Rim, znao je da \xc4\x87e postati kralj._NEWLINE_Svoju karijeru u Rimu po\xc4\x8deo je kao odvjetnik sinova tada\xc5\xa1njeg kralja Anka Marcija. Po kraljevoj smrti uspio je uvjeriti narodnu skup\xc5\xa1tinu da ga izaberu za kralja._NEWLINE_Lucije Tarkvinije Prisk je izgradio Circus Maximus, zgradu za konji\xc4\x8dke utrke, uspio je s kanalima poslije jedne velike poplave isu\xc5\xa1iti mjesto za Rimski Forum. Od velikih djela mu se jo\xc5\xa1 pripisuje izgradnja Jupiterovog hrama na Kapitolu._NEWLINE_Za vrijeme svoje vladavine, ratovao je sa Sabinjanima koje je uspio pobijediti. Osvojio je gradove Cornicilum, Firulea, Cameria, Crustumerium, Americola, Medullia i Nomentum. Poslije svakog rata, vra\xc4\x87ao se u Rim s plijenom. Uve\xc4\x87ao je centurije na 1800 ljudi, a Senat za sljede\xc4\x87ih sto \xc4\x8dlanova iz ni\xc5\xbeeg stale\xc5\xbea, me\xc4\x91u kojima i obitelj Oktavijani._NEWLINE_Poslije trideset osmogodi\xc5\xa1nje vladavine, Tarkvinija I. su ubila dva seljaka sa sjekirom, po nare\xc4\x91enju sinova Anka Marcija. Zahvaljuju\xc4\x87i kraljici Tanakiliji, koja je otkrila ubojstvo, za njegovog nasljednika izabran je njegov zet Servije Tulije.'